《哀江头》
明代·何白

飞云渡口西风急，津吏停桡刺船立。
始阳公子方垂髫，掩抑依依向余泣。
为言阿父守南康，双旌五马烂生光。
宁知廉吏反成罪，诸孤藐尔身凄凉。
父昔驱车到公府，蒿目日询民疾苦。
化行远迩期月间，不图遽坐中官祸。
中官榷税来江州，讥征会敛深诛求。
大旗卓天天为愁，峨舰压江江不流。
长江日高一丈五，传呼奏乐频挝鼓。
于阗宝带刻麒麟，大内金牌画飞虎。
秃袖监奴紫绣衣，锐头恶少青丝组。
长官俯首不敢言，何况区区商与贾。
左右烂用水衡钱，夜椎肥牛朝击鲜。
张弓挟弹仰天射，鸟飞不近浔阳天。
游徼关头弛巡逻，忽传商客偷关过。
驾风远逐到南康，中流鞬断官船破。
十人失水九人堕，飞涛适值长鲸饿。
水中叫援呼州民，州民举酒翻相贺。
貂珰见说生狂嗔，自谓奉书因国课。
玺书统辖及守臣，有事守臣当我佐。
州民袖手谁使然？民之凶犷谁之故？父谓尔珰勿怒嗔，尔
曹腰领无容剉。
关津有地税有经，越境犹然黩泉货。
而曹之死天死之，岂得吾民有连坐。
貂珰捶床怒不止，谤牍蜚诬抗明旨。
御批缇骑出燕京，槛车夜达南康城。
南康城外合城内，江水汤汤流哭声。
锦衣索钱动盈万，橐垂何以供充盈。
母怜此别异南北，誓愿相随同死生。
父云一身尚难保，岂能携汝增伶俜。
夜阑掩泣已憔悴，阿父据床方假寐。
烛辉无焰雨涔涔，阿母遂作无聊计。
开奁试检约指环，挑灯更拾流银髻。
半生椎发羞艳妆，贫女从来少珠翠。
离娄结束留枕函，与君稍佐长途费。
床前再拜相决绝，念妾笄年同结发。
只言偕老共苦辛，何期中道生离别。
台前古镜名盘龙，光与阴精应圆缺。
茱萸绣带拂清辉，琉璃错匣妆明月。
更有宝剑名纯钩，龙藻龟文炯明灭。
寒光历落粲星辰，白虬纠结流霜雪。
愿得周防君子身，要见时危秉风节。
袖有一双七宝囊，低垂四角同心结。
愿言分赠两侍儿，芗泽芳情未消歇。
女儿未长儿尚孩，抚养宜均理无别。
桁上犹存蛱蝶裙，箧中尚有鸦头袜。
君今远道勉加餐，莫因死者生摧折。
生者不愧死有知，岂羡两身同一穴。
叮咛告父父岂知，梦里微闻语声咽。
小儿抱颈女牵衣，絮泣渐低灯渐灭。
平明呼母唯空床，宁知阿母悬高梁。
阿父见母死，抆血裂中肠。
儿女见母死，恨不从母亡。
阖城闻母死，擗踊咸如狂。
中有但夫人，八十鬓发霜。
开我东阁厢，着我素罗裳。
仓皇备牲醴，命仆舁黄肠。
亲为视殓含，三绕母尸傍。
抗声恸为绝，阴霾四塞天无光。
锦衣敦迫难久俟，薄俸那能具行李。
父老吞声为醵金，商略通衢置方匦。
闾阎士子纳银钱，村庄妇女投簪珥。
三日得环三百余，空城大小随行车。
呼天远彻一千里，道傍闻者咸嗟吁。
天王明圣臣当戮，诏发秋曹先系狱。
中山未白乐羊书，秦庭岂少包胥哭。
一物终回造化仁，六幽竟藉阳光烛。
不分生还见故乡，惊看儿女错成行。
短衫紫凤半零落，小子呼爷能绕床。
夜阑秉烛独疑梦，悲喜交并转沉痛。
几回呼母闻不闻，呕血抚棺惟一恸。
孤臣九死轻一毛，天心未寤生何聊。
愁闻税监益骄盗，豺狼满道人萧条。
每当素食渐无补，风霜只益臣心苦。
愿逐龙逢地下游，圣意中回臣得所。
一朝卧病绝复苏，之死犹呼臣有负。
我闻此语空咿忧，古来酿祸宁无由。
未论远鉴汉唐事，得不哀痛汪王刘。
忆昔肃皇兴楚澨，启沃君臣同一辙。
刑馀只合供扫除，岂得预参藩镇列。
江南安枕七十年，忍见今时更骚屑。
吴公吴公君莫悲，臣能尽忠妻尽节。
千秋正气塞乾坤，为雷为霆有余烈。
忠魂傥拜永陵云，应抱遗弓泪成血。

作者简介：（?—1628）明浙江永嘉人，字无咎，号丹丘。幼为郡小吏，龙君御为郡司理，异其才，为加冠，集诸名士赋诗以醮之，为延誉海内，遂有盛名。归隐梅屿山中。工画山水竹石，能诗。著有《汲古阁集》。